2015-ஆம் ஆண்டு ஜுராசிக் வேர்ல்ட் அழிந்தபின் ஒரு கூலிப்படைக்குழு, அப் பூங்கா அமைந்திருந்த ஈஸ்லா நுப்லார் தீவின் கடற்காயலில் இறந்துபோன இன்டாமினஸ் ரெக்ஸ்-இன் டி.என்.ஏவைச் சேகரிக்க வருகிறது. அதன் எலும்பொன்றை எடுத்தபின் அவர்களை டைரனோசாரஸ் ரெக்ஸ், மோஸசாரஸ் ஆகியன தாக்குகின்றன. இதில் ஒருவர் உயிரிழந்தபின் பிறர் தீவிலிருந்து தப்புகின்றனர். 

2018-ஆம் ஆண்டில் வாசிங்டன், டி. சி.யிலுள்ள அமெரிக்க மேலவை, ஈஸ்லா நுப்லாரில் நிகழவுள்ள எரிமலை வெடிப்பிலிருந்து அங்குள்ள தொன்மாக்களை மீட்பது குறித்து விவாதிக்கிறது. பல ஆண்டுகளுக்குமுன் அங்கிருந்த ஜுராசிக் பார்க் அழிந்தபோது தப்பிய கணித வல்லுநர் இயான் மால்கம் சாட்சியமளிக்கையில்", ஜான் ஹேமன்ட் செய்த தவறைத் திருத்தவேண்டுமென்றால் அவ்விலங்குகளைச் சாகவிடவேண்டும்" என வலியுறுத்துகிறார். 

இதற்கிடையே "ஜுராசிக் வேர்ல்ட்"-டின் முன்னாள் செயன்முறை மேலாளரான கிளேர் டியரிங், தொன்மாக்களைக் காக்கும் நோக்கில் Dinosaur Protection Group என்ற அமைப்பை நிறுவுகிறார். தொன்மாக்களை மீட்பதற்கு எதிராக மேலவை தீர்மானம் நிறைவேற்றுவதைத் தொடர்ந்து, ஹேமன்டின் முன்னாள் கூட்டாளியான பெஞ்சமின் லாக்வுட், கிளேரை வடக்கு கலிபோர்னியாவிலுள்ள தன் பண்ணை வீட்டுக்கு வரவழைக்கிறார். லாக்வுட்டும் அவரது உதவியாளர் ஈலை மில்ஸும், தொன்மாக்களை ஒரு புதிய தீவுச் சரணாலயத்திற்கு மாற்றும் திட்டத்தை வெளிப்படுத்துகின்றனர். ஈஸ்லா நுப்லாரின் விலங்குகளைக் கண்டறியத் தேவையான பின்தொடர்வுக் கட்டமைப்பை மீளியக்க கிளேரின் உதவி தேவைப்படுகிறது. அங்கு எஞ்சியுள்ள ஒரே வெலாசிராப்டரான புளூ-வை மீட்கும் பொறுப்பை "ஜுராசிக் வேர்ல்ட்"-டின் முன்னாள் ராப்டர் பயிற்சியாளரும் தன் முன்னாள் தோழனுமான ஓவன் கிரேடியிடம் கிளேர் ஒப்படைக்கிறார். 

இதன்பின் கிளேரும் "ஜுராசிக் வேர்ல்ட்"-டின் முன்னாள் தொழில்நுட்ப வல்லுநர் பிராங்க்ளின் வெப்-பும் ஈஸ்லா நுப்லாருக்குச் சென்று அதன் கண்காணிப்புக் கட்டமைப்பை மீளியக்குகின்றனர். இவ்வேளையில் கென் வீட்லி தலைமையிலான கூலிப்படை குழுவோடு இணையும் ஓவனும் தொல்விலங்கு மருத்துவர் ஜியா ரோட்ரிக்ஸும் புளூவை மீட்கின்றனர். அப்போது குழுவினருக்குள் ஏற்படும் மோதலில் புளூ சுடப்படுகிறது. வீட்லி ஓவனை மயக்கப்படுத்துகிறார். இவரையும் கிளேர், பிராங்க்ளின் ஆகியோரையும் தீவில் கைவிட்டபின், புளூவிற்கு சிகிச்சையளிக்க ஜியாவை பணையக்கைதியாக அழைத்துச் செல்கிறார் வீட்லி. மீட்கப்பட்ட தொன்மாக்கள் அடங்கிய கூலிப்படைக் கப்பல், தலைநிலம் திரும்புகிறது. பிற விலங்குகள் எரிமலை வெடிப்பில் இறக்கின்றன. மயிரிழையில் அக் கப்பலுக்குள் நுழையும் கிளேர், ஓவன், பிராங்க்ளின் ஆகியோர், டி-ரெக்ஸின் குருதியை புளூவுக்கு மாற்றி அதன் உயிரைக் காக்க ஜியாவுக்கு உதவுகின்றனர். மேலும், மீட்கப்பட்ட தொன்மாக்கள் எதற்காகவோ ஒரு இரகசிய இடத்துக்குக் கொண்டுசெல்லப்படுவதை உணர்கின்றனர். 

இதற்கிடையே லாக்வுட் மாளிகையில், மில்ஸும் ஏலதாரர் எவர்சோலும், மீட்கப்பட்ட தொன்மாக்களை கறுப்புச் சந்தையில் ஏலம் விட இரகசியமாகத் திட்டமிடுகின்றனர். மேலும் இன்டாமினஸ் மற்றும் ராப்டர் டி.என்.ஏக்களைக் கொண்டு மரபியலாளர் ஹென்றி வூ உருவாக்கிய ஆயுதமயமான கலப்பினத் தொன்மாவான இன்டோராப்டரை முன்னோட்டமிடவும் எண்ணுகின்றனர். புளூவின் குருதியில் கலப்பு ஏற்பட்டுள்ளதை அறியாத வூ, அதன் டி.என்.ஏவைக் கொண்டு, கட்டளைகளுக்குப் பணியும் மேம்பட்ட இன்டோராப்டர் ஒன்றை உருவாக்கத் திட்டமிடுகிறார். இதையனைத்தையும் ஒட்டுக்கேட்கும் மெய்ஸி (லாக்வுட்-டின் பேர்த்தி), தன் தாத்தாவிடம் இதைத் தெரிவிக்கிறார். மில்ஸின் திட்டத்தை எதிர்க்கும் லாக்வுட், அவரால் கொல்லப்படுகிறார். (மெய்ஸி உண்மையில் லாக்வுட்டின் காலமான மகளிடமிருந்து படியெடுக்கப்பட்டவர் எனவும், இதுபோன்ற முயற்சியை எதிர்த்த ஹேமன்ட், லாக்வுட் உடனான நட்பை முறித்துக்கொண்டமையும் பின்னர் தெரியவருகிறது.)

மீட்கப்பட்ட தொன்மாக்கள் லாக்வுட் மாளிகைக்கு கொண்டுவரப்பட்டபின், அவற்றுள் பல ஏலத்தில் எடுக்கப்படுகின்றன. பிணைக்கைதியாக உள்ள ஜியாவை பிராங்க்ளின் மீட்கிறார். ஆனால் ஓவனும் கிளேரும் சிறையாகின்றனர். பின் ஸ்டிஜிமோலோக் ஒன்றைத் தூண்டித் தங்கள் சிறையை உடைக்கச்செய்து இருவரும் வெளியேறுகின்றனர். இவர்களுடன் மெய்ஸி இணைகிறார். மேலும் "இது முன்வடிவு மட்டுமே" என்ற வூவின் எதிர்ப்பையும் மீறி இன்டோராப்டர் விற்கப்படுவதை அறிகின்றனர். ஸ்டிஜிமோலோக்கை ஏல அறைக்குள் நுழையச்செய்து குழப்பம் விளைவிக்கிறார் ஓவன். இதைத் தொடர்ந்து இன்டோராப்டரின் பல் ஒன்றைப் பிடுங்கிப் பதக்கமாக்கவேண்டி அதை மயக்கப்படுத்துகிறார் வீட்லி. எனினும் மயக்கமுற்றதுபோல வெறுமனே நடிக்கும் அத் தொன்மா, அவரையும் எவர்சோல் உள்ளிட்ட பிறரையும் கொல்கிறது. பின்னர் தப்பிச் செல்கையில் ஓவன்,கிளேர், மெய்ஸி ஆகியோரை மாளிகையூடே துரத்துகிறது. இறுதியில் ஜியா, புளூவை விடுவித்து இன்டோராப்டருடன் மோதச் செய்கிறார். இரு விலங்குகளும் சண்டையிட்டவாறே உயரமான ஒரு கண்ணாடிக்கூரைக்குச் செல்கின்றன.அங்கிருந்து இன்டோராப்டர், ஒரு "டிரைசெரடாப்ஸ்" எலும்புக்கூட்டின் கொம்புமீது விழுந்து இறக்கிறது. புளூ தப்புகிறது. 

இதன்பின் சிறைப்பட்ட தொன்மாக்கள் உள்ள கிடங்கில் ஹைட்ரஜன் சயனைட் நச்சுவளி கசிவதால் அவற்றுக்கு அச்சுறுத்தல் ஏற்படுகிறது. ஓவனின் எதிர்ப்பை மீறி அவற்றை விடுவிக்கிறார் மெய்ஸி. இன்டாமினஸின் எலும்புடன் தப்ப முயலும் மில்ஸை டி-ரெக்ஸ் கொன்று அவ்வெலும்பையும் மிதித்து அழிக்கிறது. ஓவன், கிளேர், மெய்ஸி, ஜியா, பிராங்க்ளின் ஆகியோர் தப்புகின்றனர். புளூவும் விடுவிக்கப்பட்ட பிற தொன்மாக்களும் லாக்வுட் மாளிகைப் பகுதியிலிருந்து வெளியேறுகின்றன. 
பின்னர் அமெரிக்க மேலவையின் புதிய அமர்வொன்றில் பேசும் மால்கம், மனிதர்களும் தொன்மாக்களும் இணைந்து வாழவேண்டிய புதிய ஜுராசிக் காலம் பிறந்துள்ளதை அறிவிக்கிறார்.படத்தின் இறுதிக் காட்சியில், விடுதலையான பல்வேறு தொன்மாக்கள், காட்டிலும் புறநகர்ப் பகுதிகளிலும் உலவுகின்றன. 

இசை
நடித்தவர்கள்
கதைச்சுருக்கம்
திரையில் தோன்றிய உயிரினங்கள்